Տեխնիկական թանգարան (Զագրեբ)

Զագրեբի տեխնիկական թանգարան (), Խորվաթիայի մայրաքաղաք Զագրեբում գտնվող տեխնոլոգիաների քաղաքային թանգարան, որտեղ ցուցադրվում են տեխնոլոգիաների բնագավառում մարդկային մտքի նվաճումների և հայտնագործությունների մեծաքանակ նմուշներ, այդ թվում բազմաթիվ պատմական ինքնաթիռներ, ավտոմեքենաներ, մեքենաներ և սարքավորումներ։ Հաստատությունը համարվում է ոչ միայն ճանաչողական ցուցահանդես, այլև ժամանակակից գիտահետազոտական կենտրոն։

Ընդհանուր տեղեկություններ  
Զագրեբի տեխնիկական թանգարանը գտնվում է մեծ հարմարեցված շինությունում, որի ընդհանուր մակերեսը կազմում է 44000 մ², որից 14000 մ² գտնվում է տանիքի տակ։ Թանգարանն ունի բազմաթիվ բաժիններ`   
 Աստղադիտարան, որը ղեկավարում է խորվաթ հայտնի աստղագետ Անտե Ռադոնիչը ()
 Մեղվանոց
 «Շախտա»՝ 300 մ երկարությամբ լեռնաարդյունահանման հանքահորի մոդել
 Նիկոլա Տեսլայի կաբինետը և այլն   
Թանգարանում աշխատում է 34 մարդ։ Թանգարանը կազմակերպում է կրթական, ուսումնական, տեղեկատվական և պարբերական ցուցահանդեսներ, դասախոսություններ, քննարկումներ գիտահանրամատչելի թեմաներով, խաղասենյակներ և ստեղծագործական արվեստանոցներ։

Պատմություն  

Զագրեբի տեխնիկական թանգարանի հայեցակարգը չի տարբերվում համաշխարհայինից, դա գիտության  և տեխնիկայի լայն շրջանակի համալիր է, այլ ոչ թե մասնագիտացված տեխնիկական թանգարան, որը ընդգրկում է միայն տեխնիկայի որոշակի ճյուղ։ Խորվաթիայում նմանատիպ թանգարան ստեղծելու գաղափարը վերաբերվում է 19-րդ դարի վերջին, երբ Զագրեբում գոյություն ուներ Առևտրա-արհեստագործական թանգարան (), սակայն Զագրեբի տեխնիկական թանգարանի իսկական պատմությունը սկսվում է 1954 թվականի դեկտեմբերի 21-ից, երբ որոշում ընդունվեց նրա ստեղծման մասին։

Թանգարանի ստեղծման գաղափարը պատկանում է համալսարանի պրոֆեսոր տեխնիկական գիտությունների դոկտոր Բոժո Տեժակին  (), ով հետագայում երկար ժամանակ եղել է թանգարանի Խորհրդի նախագահը, իսկ թանգարանի առաջին տնօրենը եղել է Պրեդրագ Գրդենիչը (): 1959 թվականից մինչ օրս հաստատությունը տեղակայված է Սավսկի փողոցի 18 հասցեում։

Տեխնիկական թանգարանի էներգիայի փոխակերպման, տրանսպորտի և լեռնային գործի առաջին բաժինները, հանրության առաջ բացվեցին 1963 թվականին։ Այնուհետև սկսեցին գործել նավթի արդյունահանման (1964) և տիեզերագնացության ու աստղագիտության (1965) բաժինները,  Նիկոլա Տեսլայի ցուցադրության կաբինետը (1976), «Գյուղատնտեսության հիմունքներ» (1981) ցուցադրությունը և հակահրդեհային անվտանգության բաժինը (1992):

Թանգարանի մշտական ցուցադրությունը վերջին տարիներին հարստացել է այլ բովանդակությամբ, օրինակ տեխնոլոգիաների բնագավառում հայտնի խորվաթ գիտնականների դիմանկարային քանդակների ծառուղի (1993): Գյուղատնտեսությանը, հանքարդյունաբերությանը,  երկրաբանությանը և նավթարդյունահանմանը նվիրված բաժինները 1994 թվականին ընդլայնվեցին, մասնավորապես առաջինում ավելացվեց գիտական մեղվաբուծությունը (մեղվանոց), իսկ էներգիայի փոխակերպման բաժինը համալրվեց , ջերմային էներգիայի արտադրության սարքավորումների հավաքածուով (1999): 2006 թվականին ամբողջությամբ վերականգնվեց Նիկոլա Տեսլայի ցուցասրահը։

Պատկերասրահ

Ծանոթագրություններ

Արտաքին հղումներ 
 Թանգարանի կայք 
 Թանգարանի մասին Խորվաթիայի թանգարանների փաստաթղթավորման կենտրոնի էջում 

Զագրեբի թանգարաններ
1954 հիմնադրված թանգարաններ
Տեխնիկական թանգարաններ